Id-Deċiżjoni tal-Kunsill 2003/211/CFSP
ta' l-24 ta' Frar 2003
li tikkonċerna l-konklużjonijiet tal-Ftehim bejn l-Unjoni Ewropea u t-Trattat ta' l-Organizzazzjoni ta' l-Atlantiku tat-Tramuntana dwar is-Sigurtà ta' l-Informazzjoni
IL-KUNSILL TA' L-UNJONI EWROPEA,
Wara li kkunsidra t-Trattat fuq l-Unjoni Ewropea, u b'mod partikolari l-Artikolu 24 tiegħu,
Wara li kkunsidra r-rakkomandazzjonijiet mill-Presidenza,
Billi:
(1) Ftehim Temporanju fuq Sigurtà bejn is-Segretarjat Ġenerali tal-Kunsill u tat-Trattat ta' l-Organizzazzjoni ta' l-Atlantiku tat-Tramuntana kien konkluż wara Skambji ta' Ittri bejn is-Segretarji-Ġenerali rispettivi tagħhom fis-26 ta' Lulju 2000.
(2) Il-Kunsill Ewropew f'Barċellona enfasizza l-importanza li jinkisbu arranġamenti permanenti bejn l-Unjoni Ewropea u n-NATO fl-iqsar żmien possibli. Għal dan il-għan, saqsa ukoll lill-Presidenza flimkien mar-Rappreżentant Għoli biex isiru kuntatti xierqa ta' livell għoli biex jiġi żgurat riżultat pożittiv. Fost l-arranġamenti ttrattati kien hemm ftehim dwar is-sigurtà ta' l-informazzjoni.
(3) Bir-riżultat tad-dħul fis-seħħ tar-regolamenti tas-sigurtà rispettivi tagħhom fl-1 ta' Diċembru 2001, il-Kunsill u l-Kummissjoni huma f'pożizzjoni li jikkonformaw għal kollox ma' l-obbligazzjonijiet li joħorġu mill-implimentazzjoni ta' dan il-ftehim.
(4) B'konsegwenza tad-Deċiżjoni tal-Kunsill tal-15 ta' April 2002 li awtorizzat lill-Presidenza biex tibda negozjati man-NATO, il-Presidenza, mgħejuna mis-Segretarju-Ġenerali/Rappreżentant Għoli, innegozja Ftehim fuq is-sigurtà ta' l-informazzjoni.
(5) Dak il-Ftehim għandu jkun approvat,
IDDEĊIEDA DAN LI ĠEJ:
Artikolu 1
Il-Ftehim bejn l-Unjoni Ewropea u t-Trattat ta' l-Organizzazzjoni ta' l-Atlantiku tat-Tramuntana dwar is-Sigurtà ta' l-Informazzjoni hu hawnhekk approvat f'isem l-Unjoni Ewropea.
It-test tal-Ftehim huwa anness ma' din id-Deċiżjoni.
Artikolu 2
Il-President tal-Kunsill hu hawnhekk awtorizzat li jiffirma l-Ftehim biex jorbot l-Unjoni Ewropea.
Artikolu 3
Din id-Deċiżjoni se tidħol fis-seħħ fil-ġurnata ta' l-adozzjoni tagħha.
Artikolu 4
Din id-Deċiżjoni se tkun ippubblikata fil-Ġurnal Uffiċjali ta' l-Unjoni Ewropea.
Magħmula fi Brussel, fl-24 ta' Frar 2003.